Ozadje

Komisija je 27. februarja 2019 sprejela drugo poročilo o okrepljenem nadzoru za Grčijo . Okrepljeni nadzor poleg vključitve Grčije v evropski semester zagotavlja celovit okvir za spremljanje gospodarskih gibanj in izvajanja politik, potrebnih za zagotovitev trajnostnega okrevanja gospodarstva. Komisiji zagotavlja tudi podlago za ocenjevanje zaveze, ki jo je Grčija dala Euroskupini 22. junija 2018 glede nadaljevanja in dokončanja reform, sprejetih v okviru programa Evropskega mehanizma za stabilnost za makroekonomsko prilagoditev, in glede zaščite ciljev reform, sprejetih v okviru tega programa in njegovih predhodnikov v skladu s členom 3(1) Uredbe 472/2013. To vključuje izvajanje posebnih reformnih zavez, priloženih izjavi Euroskupine z dne 22. junija 2018, na področjih (i) fiskalnih in fiskalno-strukturnih politik, (ii) socialne blaginje, (iii) finančne stabilnosti, (iv) trgov dela in proizvodnih trgov, (v) privatizacije in (vi) javne uprave .

V poročilu o okrepljenem nadzoru z dne 27. februarja 2019 je bilo ugotovljeno, da je Grčija dosegla znaten napredek pri dokončanju izvajanja svojih posebnih reformnih zavez, ki jih je morala izpolniti do konca leta 2018. Natančneje, ugotovljeno je bilo, da se lahko za dosežene štejejo naslednje posebne zaveze za konec leta 2018: (i) sprejetje proračuna za leto 2019, ki naj bi dosegel ciljni primarni presežek v višini 3,5 % BDP; (ii) nekopičenje neto zaostalih plačil, čeprav so še potrebna dodatna prizadevanja za odpravo zaostankov in preprečevanje kopičenja novih zaostalih plačil; (iii) odprtje kritične mase centrov osnovnega zdravstvenega varstva (TOMY); (iv) dokončanje pomembnih ukrepov za zagotovitev centraliziranega javnega naročanja v zdravstvu; (v) sprostitev kapitalskih kontrol v skladu s časovnim načrtom; (vi) opredelitev in sprejetje strategije grškega sklada za finančno stabilnost (HFSF) za odprodajo premoženja, pri čemer se potencialna vključitev organov v zadnjo fazo odprodaje še obravnava; (vii) sprejetje pooblastitvene zakonodaje za licenciranje naložb; (viii) sprememba minimalne plače formalno v skladu z uzakonjenim postopkom, čeprav obseg povečanja povzroča srednjeročna tveganja za zaposlovanje in konkurenčnost; (ix) dokončanje faze I projekta e-pravosodje; (x) izvajanje strateškega načrta grške družbe za upravljanje premoženja in deležev (HCAP); (xi) prestrukturiranje hčerinske družbe za nepremičnine ETAD in začetek izvajanja usklajevalnega mehanizma za podjetja v državni lasti, ki sodijo pod družbo HCAP glede na zamude pri prenosu olimpijskega centra (OAKA); (xii) posodobitev razvojnega načrta za premoženje privatizacijske agencije (TAIPED) in dokončanje ključnih privatizacijskih razpisov, vključno s prenosnim omrežjem za zemeljski plin (DESFA) in razširitvijo koncesije za mednarodno letališče Atene, ter dokončanje ključnih korakov v zvezi s projektom Hellinikon in (xiii) organi so se s Komisijo dogovorili o načinu izvedbe neodvisne ocene postopka imenovanja upravnih sekretarjev in generalnih direktorjev do sredine leta 2019 ter sprejeli ključno zakonodajo za izboljšanje načrtovanja zaposlovanja v javnem sektorju ter povezave večletnega načrta zaposlovanja s srednjeročno fiskalno strategijo.

V poročilu o okrepljenem nadzoru z dne 27. februarja 2019 pa je bilo prav tako ugotovljeno, da so številne posebne reformne zaveze za konec leta 2018 ostale odprte in bi jih bilo treba izpolniti. Odprta vprašanja so se nanašala na ukrepe na področjih upravljanja prihodkov, finančne stabilnosti, energije, privatizacije in javne uprave. Pri nekaterih zavezah je bilo treba dokončati tehnične ukrepe (prestrukturiranje plinske družbe DEPA; avtocesta Egnatia; imenovanja v skladu HFSF), pri drugih pa so še vedno potekale vsebinske razprave (prihodki in javna uprava; odprodaja termoelektrarn na lignit; finančni sektor, vključno z zaščito primarnih prebivališč).

V poročilu o okrepljenem nadzoru z dne 27. februarja 2019 je bilo prav tako poudarjeno, da razvoj dogodkov na nekaterih področjih zbuja pomisleke glede usmerjenosti in izvedbe reform v srednjeročnem obdobju. Tem pomislekom je treba nameniti popolno pozornost organov in se nanašajo na (a) raven ambicioznosti pri reševanju preostalih strukturnih fiskalnih izzivov in preprečevanju nastanka novih fiskalnih tveganj, ki bi lahko nastala na podlagi sodb sodišča, zaposlovanja v javnem sektorju in morebitnih sprememb sheme obročnega odplačevanja za davčni dolg in dolg iz naslova socialne varnosti, (b) hitrost napredka in stopnjo prednosti v zvezi z ukrepi, ki so potrebni za ponovno vzpostavitev moči in odpornosti bančnega sektorja, zlasti glede kakovosti sredstev, in (c) zavezo za ohranitev konkurenčnosti plač v srednjeročnem obdobju in vzpostavitev okolja, ki je resnično prijazno poslovanju in naložbam.

V tej posodobitvi je ocenjen razvoj dogodkov pri izvajanju posebnih reformnih zavez, ki jih je bilo treba izvesti do konca leta 2018, od sprejetja poročila o okrepljenem nadzoru 27. februarja 2019. Grčija je zlasti (i) sprejela primarno in sekundarno zakonodajo za okrepitev Neodvisnega organa za javne prihodke; (ii) zagotovila ustrezne posodobitve ukrepov za podporo reševanju nedonosnih posojil in stabilnosti bančnega sektorja (e-dražbe, državna jamstva, akcijski načrt za primere insolventnosti gospodinjstev); (iii) sprejeta primarno zakonodajo o novi shemi za zaščito primarnih bivališč in se zavezala, da bo kmalu sprejela tudi sekundarno zakonodajo; (iv) sprejela potrebne ukrepe za zapolnitev prostih delovnih mest v skladu HFSF; (v) ponovno objavila razpis za odprodajo dela proizvodne zmogljivosti na osnovi lignita družbe Public Power Corporation; (vi) sprejela zakonodajo za prestrukturiranje družbe DEPA; (vii) proaktivno sprejela ukrepe za odpravo ovir pri avtocesti Egnatia in (viii) sprejela vrsto ukrepov za napredovanje reforme javne uprave.

Grčija je sprejela potrebne ukrepe za izpolnitev vseh posebnih reformnih zavez za konec leta 2018.

Euroskupina je 22. junija 2018 sklenila, da bi moral sveženj ukrepov za odpis dolga Grčiji vključevati spodbude za zagotovitev odločnega in stalnega izvajanja reformnih ukrepov, dogovorjenih v programu. V ta namen bodo Grčiji na polletni ravni do sredine leta 2022 na voljo nekateri s politikami pogojeni dolžniški ukrepi, če bo spoštovala svoje zaveze glede nadaljevanja in dokončanja reform ter če bodo poročila v okviru okrepljenega nadzora pozitivna. Ti dolžniški ukrepi vključujejo: (i) vračilo zneskov, enakovrednih dohodku, ki izhajajo iz deležev obveznic grške vlade v lasti centralnih bank v okviru programa za trge vrednostnih papirjev in dogovora o neto finančnih sredstvih, ter (ii) znižanje pribitka na obrestno mero za določene obroke posojila, ki jih zagotavlja evropski instrument za finančno stabilnost, na nič. Euroskupina bi lahko vsebino poročila o okrepljenem nadzoru z dne 27. februarja 2019 in te posodobitve uporabila za dogovor o sprostitvi prve tranše s politikami pogojenih dolžniških ukrepov.

Najnovejše informacije o napredku pri izvajanju posebnih reformnih zavez

Upravljanje javnih prihodkov

Čeprav posebna zaveza za konec leta 2018, da se doseže 12 000 stalno zaposlenih uslužbencev v Neodvisnem organu za javne prihodke (IAPR), še ni dosežena (konec leta 2018 je število zaposlenih znašalo 11 487), so organi zdaj sprejeli celosten sveženj dopolnilnih ukrepov. Ti ukrepi bodo podprli izpolnjevanje zavez glede zaposlovanja, okrepili širšo reformo pobiranja prihodkov ter povečali splošno operativno zmogljivost in učinkovitost IAPR na več področjih. Organi so do sprejetja poročila o okrepljenem nadzoru 27. februarja 2019 že sprejeli številne od teh ukrepov (sprejetje akcijskega načrta za reformo („načrt“) za obdobje 2019–2021; dogovor z generalnim sekretariatom za informacijske storitve o letnih finančnih sredstvih za IT). Od sprejetja poročila o okrepljenem nadzoru 27. februarja 2019 so organi dokončali preostale dogovorjene dopolnilne ukrepe za okrepitev IAPR:

·uvedbo razvrščanja v razrede ter plač in ocenjevanja uspešnosti, prilagojenih IAPR, kar velja za bistveno za izboljšanje možnosti IAPR, da pritegne visoko usposobljeno osebje in mu omogoči razvoj in napredek. Na začetku marca 2019 je bila sprejeta zakonodajna sprememba pooblastitvene zakonodaje za IAPR. Posledično bo ta sprememba omogočila sprejetje sekundarne zakonodaje za uvedbo novega sistema razvrščanja, ki bo neposredno povezan z opisi delovnih mest. Ta reforma je tesno povezana s področjem reforme javne uprave in zlasti z imenovanjem višjih vodstvenih delavcev v javnem sektorju.

·Dogovorjene so bile zakonodajne spremembe za omejevanje odgovornosti in lažjo mobilnost, ki so bile sprejete na začetku marca 2019.

·Na začetku marca je bil sprejet skupni ministrski sklep o nabavi označevalcev goriva, kar bo pomembno orodje v boju proti tihotapljenju.

Okvir za reševanje nedonosnih posojil

V poročilu o okrepljenem nadzoru je bilo ugotovljeno, da bi bilo treba odpraviti pomanjkljivosti v pravnih okvirih, povezanih z reševanjem nedonosnih posojil. Organi so od sprejetja poročila o okrepljenem nadzoru 27. februarja 2019 sprejeli nadaljnje ukrepe na več področjih. Ti ukrepi se štejejo za zadostne za izpolnitev posebne zaveze v podporo reševanju nedonosnih posojil, vendar bosta v prihodnosti potrebna tesno spremljanje in nadaljnje ukrepanje, evropske institucije pa bodo o tem poročale v okviru okrepljenega nadzora. Natančneje:

·Organi so sprejeli zakonodajno spremembo in predložili posodobljen akcijski načrt za obravnavo posojil z državnim jamstvom. Njegova učinkovitost pri dokončnem obračunu še neobdelanih vpoklicanih jamstev v praksi bo ocenjena v prihodnjih mesecih.

·Kar zadeva e-dražbe, je bila začrtana pot naprej, da bi obravnavali vprašanje dražb, ki so bile odložene na podlagi odredbe sodišča, ker so dolžniki vložili prošnje za revizijo pridržane cene glede na prihajajočo oceno izvajanja Zakonika o civilnem postopku. Od organov se pričakuje, da v okviru tretjega cikla okrepljenega nadzornega po potrebi predložijo in sprejmejo predloge za izvajanje ukrepov za odvračanje strateških neplačnikov od zlorabe postopkov s prošnjami za odlog, poslanimi v zadnjem trenutku, v okviru izvajanja novega sistema za zaščito primarnih prebivališč in obstoječega zakona o insolventnosti gospodinjstev (Katselijev zakon). Organi bodo izvedli tudi nadaljnjo analizo razlogov za neuspešne dražbe in jih obravnavali, po potrebi tudi z zakonodajnimi sredstvi.

·Organi so na podlagi predpostavke izboljšane infrastrukture predložili podatke o nerešenih zadevah v zvezi z insolventnčnim okvirom za gospodinjstva ter o ciljni usmeritvi za odpravo zaostankov do leta 2021, kot je predvideno v akcijskem načrtu. Pričakuje se, da bodo organi do sredine leta 2019 predložili revidiran akcijski načrt, v katerem bo upoštevan tudi učinek nove sheme za zaščito primarnih prebivališč.